קליבלנד קליניק

קליבלנד קליניק (באנגלית: Cleveland Clinic) היא רשת מרכזים רפואיים ובתי חולים שבסיסה בעיר קליבלנד שבמדינת אוהיו בארצות הברית. לרשת שלוחות בפלורידה, נבדה, קנדה ובאיחוד האמירויות הערביות. המרכז מדורג במקום השני מבין כלל בתי החולים בארצות הברית לאחר מאיו קליניק. בית החולים נוסד ב-1921. ב-1929 נהרס המבנה בו שכן כתוצאה משרפה ופיצוצים, בהם נהרגו 123 בני אדם כולל אחד ממייסדי בית החולים, לאחר השרפה התחדשו הטיפולים בחולים באופן זמני במבנים סמוכים עד לסיום שיפוץ המבנה ופתיחתו מחדש ב-1931. מאז התרחב המרכז הרפואי לבניינים נוספים באזור אוהיו, ברחבי ארצות הברית ומחוץ לה. בית החולים בקליבלנד הוא בית החולים האוניברסיטאי של אוניברסיטת קייס וסטרן ריזרב. בקליבלנד קליניק בוצעו לאורך השנים מחקרים ופרוצדורות רפואיות פורצי דרך, בין היתר בודד לראשונה הסרוטונין, גורם מרכזי ביתר לחץ דם, בוצע לראשונה דימות רפואי של העורקים הכליליים, פותחו שיטות חדשניות לניתוחי מעקפים, בוצע לראשונה החלפת המסתם הצניפי בניתוח עם מינימום פולשנות (על ידי טובי קוסגרוב שנהיה למנכ"ל המכון), בוצעה לראשונה השתלה מוצלחת של בית הקול בגרון, בוצע לראשונה ניתוח בכליות דרך הטבור, השתלת פנים כמעט מלאה ראשונה בארצות הברית והשנייה בעולם, ניתוח ראשון בארצות הברית של החלפת מסתם הלב בטכנולוגיות טרנס קטטר (TAVR), השתלת רחם הראשונה בארצות הברית והשנייה בעולם. מדי שנה מפרסמת קליבלנד קליניק את רשימת עשרת החידושים החשובים בתחום הרפואה. נכון ל-2017 כולל הקמפוס הראשי בקליבלנד 42 מבנים בהם 1,437 מיטות אשפוז, 10 חדרי ניתוח. בנוסף למרכז בקליבלנד פועלים במסגרת קליבלנד קליניק עוד 10 בתי חולים, 18 מרפאות חוץ ושלושה מכוני בריאות באזור אוהיו. מחוץ לאוהיו פועל מרכז רפואי בעיר וסטן שבדרום פלורידה, הכולל בית חולים בן 155 מיטות, מרכז נוירולוגיה וטיפול בסרטן ומרפאות ומכוני בריאות. בלאס וגאס שבנבדה כולל המרכז מכון לבריאות המוח העוסק בחקר וטיפול בהפרעות קוגניטיביות וכן מכון אורולוגיה וכליות. מחוץ לארצות הברית פועל מרכז רפואי גדול בטורונטו שבקנדה, וב-2015 הוקם מרכז רפואי באבו דאבי שבאיחוד האמירויות הערביות הכולל 364 מיטות קבועות ו-3,200 אנשי סגל. במהלך 2015 טופלו בקליבלנד קליניק 6.2 מיליון מטופלים. המרכז כולל 3,432 רופאים ומדענים ו-1,962 מתמחים. מחזור הפעילות השנתי הסתכם ב-7.2 מיליארד דולר. לקליבלנד קליניק שיתופי פעולה בישראל, כולל חברות ישראליות, מכבי שירותי בריאות, אוניברסיטת בן-גוריון והטכניון. מדיה וקבצים בנושא קליבלנד קליניק בוויקישיתוף אתר האינטרנט הרשמי של קליבלנד קליניק (באנגלית) קליבלנד קליניק, ברשת החברתית פייסבוק קליבלנד קליניק, ברשת החברתית אקס (טוויטר) קליבלנד קליניק, ברשת החברתית אינסטגרם קליבלנד קליניק, ברשת החברתית טיקטוק קליבלנד קליניק, ברשת החברתית LinkedIn קליבלנד קליניק, באתר פינטרסט קליבלנד קליניק דירוג בתי החולים באתר U.S. News & World Report עובדות ומספרים, באתר קליבלנד קליניק סוכנויות הידיעות, ‏צפו: מושתלת הגרון הראשונה מדברת, באתר ‏מאקו‏, 21 בינואר 2011 סטפני דסמון, בולטימור סאן, שליפות מהפופיק: ניתוח בשיטת החתך הבודד, באתר nrg‏, 9 בפברואר 2009 ד"ר איתי גל, השתלת הפנים הראשונה בארה"ב: הפרטים נחשפים, באתר ynet, 18 בדצמבר 2008 ד"ר איתי גל, רחם מאישה מתה הושתל בעקרה בת 26 - שתוכל להרות, באתר ynet, 8 במרץ 2016 הרשימה בית החולים קליבלנד קליניק מרחיב את פעילותו בישראל, אתר משרד הכלכלה והתעשייה, 26 ביולי 2015 מאת אורה קורן, קליבלנד קליניק האמריקאית מתכננת הרחבת פעילות בישראל, באתר הארץ, 25 ביוני 2001 פז וייסמן, קליבלנד קליניק השקיע מיליון דולר בסטארט אפים הישראלים קרדיוסטאר, סנסיבל מדיקל, ווסוסטאר, באתר TheMarker‏, 18 ביוני 2009